Lectio Divina

*fuq il-Vanġelu tal-Ħadd*

**4 Ħadd tal-Għid**

Sena B

Ġw 10:11-18

*11Jien hu r-ragħaj it-tajjeb. Ir-ragħaj it-tajjeb jagħti ħajtu għan-nagħaġ. 12Imma l-mikri u dak li mhux ragħaj, li n-nagħaġ m'humiex tiegħu, jara l-lupu ġej u jħalli n-nagħaġ u jaħrab, u l-lupu jaħtaf in-nagħaġ u jxerridhom, 13għax hu mikri u ma jiħux ħsieb in-nagħaġ. 14Jien hu r-ragħaj it-tajjeb u nagħraf in-naħaġ tiegħi u tiegħi jagħrfu lili, 15bħalma l-Missier jagħraf lili u jien nagħraf lill-Missier; u nagħti ħajti għan-nagħaġ tiegħi. 16U għandi nagħaġ oħra li m'humiex min dan il-maqjel; dawn ukoll jeħtieġ li niġborhom u jisimgħu leħni, biex ikun hemm merħla waħda u ragħaj wieħed. 17Għalhekk il-Missier iħobbni, għax jiena nagħti ħajti biex nerġa neħodha. 18Ħadd ma jeħodhieli, imma jien nagħtiha minn rajja: għandi s-setgħa nagħtiha u għandi s-setgħa nerġa neħodha. Dan il-kmandament li ħadt minn għand il-Missier.*

**(a) vv.11-13:**

Ġesù jsejjaħ lilu nnifsu ir-ragħaj it-tajjeb (*kalos*) jew ir-ragħaj mudell, jew ir-ragħaj awtentiku...Fl-aħħar mill-aħħar, għaliex huwa lest li jħalli (jagħti) ħajtu biex iħares in-nagħaġ tiegħu (cf. MK 14:27, Ġw.21 15-19).

L-ideja tar-ragħaj li jħares lin-nagħaġ tiegħu insibuħa ukoll f'MT 10:16, *qed nibgħatkom bħal nagħaġ qalb l-ilpup*, tema importanti fil-Knisja tal-bidu (cf. S.Pawl, Att 20:28-29, 1 PT 2:25, 5:1-2).

Ir-ragħaj kemm il-darba kien jissogra ħajtu biex isalva n-nagħaġ. Hawn iżda għandna il-fatt li Ġesù jagħti ħajtu, imut għall-merħla ta’ Alla.(cf. 15:13).

vv.12-13: Insibu kuntrast mal-episodju ta' qabel (fariżej u karat), mikrijin, ifittxu l-interessi tagħhom infushom, mingħajr ma jaħsbu fin-nagħaġ.

L-isfond tat-tema tar-Ragħaj insibuh fit-TQ, fejn il-patrijarki, Mose', David, eċċ kienu kollha rgħajja; iżjed tard kien jintuża għas-slaten u min jaħkem fuq il-poplu.

L-iżjed li jixħet dawl fuq dan hu Eż 34, fejn il-Mulej iċanfar il-ragħajja li ma mpurthomx mill-merħla (il-poplu). Minflok ħarsu l-merħla, sfuttawha u ma ħadux ħsieb in-nagħaġ dgħajfa, morda u mitlufa. vv.5-6.

Il-qofol ta' din il-profezija: 34:11-16. Lill-dawn ir-ragħaja ħżiena, Alla l-Imbierek innifsu ser jeħdilhom il-merħla, u huwa nnifsu jiragħahom, isir ir-Ragħaj tagħhom. Jispiċċa billi jwiegħed: *Ja nagħaġ tiegħi, nagħaġ il-merħla tiegħi intom; Jien Alla tagħkom, jgħid is-Sid, il-Mulej* (v.31). Ta' min jaqra dan il-kap. għax jagħtina x'naħsbu.

Milli jidher mela, Ġesù setgħa juża din l-immaġni tal-Mulej bħala ragħaj awtentiku biex jifhem u jfisser l-identita' u l-missjoni tiegħu lejn Israel. (mhux bħal dawk il-ħżiena li ħatfu għalihom il-merħla, ħallelin u mikrijin li ħallew in-nagħaġ jintilfu). Cf. MT 9:36: *U meta ra l-ġmiegħi, tħassarhom għax kien mgħakksin u mitluqin bħal nagħaġ bla ragħaj.*

Ġesù hu r- ragħaj awtentiku għaliex jagħraf u huwa magħruf min-nagħaġ tiegħu. Din ir-rabta tan-nagħaġ u r-ragħaj, u-għarfien tar-ragħaj hija tema li nsibuha wkoll fit-TQ. Dan l-għarfien mhux tal-moħħ iżda jfisser li tħobb, tieħu ħsieb, tħabbel rasek għall-maħbubin (cf. Għal darb'oħra Eż 34:16: *Il-mitlufin infittixhom, l-imxerrdin inreġġagħom, il-miħruġin indwwihom (norbtilhom il-ġrieħi), il-morda nqawwihom; imma s-smien u l-qawwijin inħarishom, nirgħahom bil-ħaqq*. Is 40:11: *Bħal ragħaj li jirgħa l-merħla tiegħu u bi driegħu jiġmagħha; il-ħrief jerfagħhom fi ħdanu, u jmexxi qajl qajl in-nagħaġ li jreddgħu.)*

Dan l-għarfien bejn ir-ragħaj u l-merħla ġej mill-għarfien tal-Missier u l-Iben. Ġesù jagħraf il-poplu tiegħu intimament bħalma Alla jaf lill-poplu tiegħu fl-AT. Il-ħidma ta' Ġesù dejjem imffassla fuq dik tal-Missier (cf. 8:28).

Bl-immaġni tar-Ragħaj it-Tajjeb Ġw. jorbot mat-tradizjoni ta' ragħaj mesjaniku tal-poplu t'Alla. Iżda sa mill-bidu insibu li Ġesù huwa uniku: 11b: Ir-Ragħaj it-Tajjeb jagħti ħajtu għan-nagħaġ tiegħu.

Ġw. iserraħ fuq it-tradizjoni tar-Ragħaj it-tajjeb u fuqha jurina li Ġesù hu oriġinali: Ġesù mhux ragħaj-sultan; ix-xatba, il-ħallelin, l-ilpup ma ssibhomx fit TQ; lanqas l-għarfien bejn ragħaj u merħla; u fuq kollox, m'hemm xejn fit-TQ li juri li r-Ragħaj mesjaniku ser imut għalihom.

**(b) vv.14-18.**

v.14: min hawn il-quddiem, Ġesù ma jħarisx iżjed lejn ir-ragħajja ħżiena iżda jitkellem fuq ir-rabta tiegħu mal-merħla tiegħu (14-16) u r-rabta tiegħu mal-Missier (17-18).

v.15 Ġesù jagħraf in-nagħaġ u huma jagħrfu lilu. Dan l-għarfien iserraħ fuq l-għarfien ta' bejn il-Missier u l-Iben (15a). Dawn ir-rabtiet u għarfien ta' xulxin (Ġesu-nagħaġ, Ġesù-Missier) iwasslu lir-Ragħaj tagħna sa' l-għotja ta' ħajtu (15b).

L-ideja tar-Ragħaj it-Tajjeb ġejja mit-tradizjonijiet mesjaniċi tal-Lhud, iżda li Ġesù hu r-Ragħaj it-Tajjeb ġej mir-rabta ta' Ġesù ma' Alla l-Missier, li miegħu huwa mwaħħad (vv.14-15).

v.15 *Nagħti ħajti.*., Jekk Ġw jserraħ il-ragħaj tiegħu fuq Eż 34, din ir-rieda li min rajħ jagħti ħajtu għan-nagħaġ hija għal kollox oriġinali. Għaliex biss Ġesù jagħi ħajtu għalihom u hekk iwettaq dak kollu li huwa l-ħsieb ta' Alla (f'Eż u fl-istorja kollha tal-fidwa).

v.16 *għandi oħrajn*: Sorpriża oħra: nagħaġ oħra, mhux biss f'Israel. Ġesù, dejjem ir-Ragħaj it-Tajjeb, iwessa b'mod oriġinali din l-ideja.It-tema tal-missjoni universali tal-Knisja. Il-ħsieb ta' Ġesù imur lil hinn mill-AT, il-pagani ukoll jeħtieġ jinġabru u jsalvaw flimkien mal-merħla ta' Israel. Il-missjoni universali ta' Ġesù (kif ukoll dik tal-Knisja) tibda sseħħ meta Ġesù imut u jqum mill-imwiet (cf. Ġw 12: 20-23: meta jersqu l-Griegi ma' Filippu). It-triq għall-ħajja hija l-istess għat-tnejn, Lhud u Griegi: l-Għid ta' Ġesù; u li jisimgħu il-leħen (kelma) t'Alla f'Ġesù u li jwieġbu għaliha bil-fidi.

*Merħla waħda u ragħaj wieħed*. Ix-xewqa u l-ħolma ta' Ġesù. Iseħħu fis-sagrifiċju ta' ħajtu f'armonija perfetta ma-rieda tal-Missier (v.17)

Jagħti ħajtu minħabba l-għaqda tiegħu mal-Missier. U d-dinja kollha, il-bnedmin kollha isibu li jistgħu jidħlu f'merħla waħda, li tagħha Ġesù huwa r-ragħaj. Dan għaliex Ġesù ta' ħajtu min rajħ għalihom .

vv.17-18. Il-qofol ta' dan kollu hija r-rabta tiegħu mal-Missier.

Fis-sagrifiċju u l-għotja ta' ħajtu, insibu l-imħabba li għandu għalih il-Missier, u għalhekk din il-ħajja li jagħti u jikseb lura (Mewt u Qawmien) hija rivelazjoni tal-imħabba tal-Missier.

Jekk normalment insibu fit-TĠ li l-Missier qajmu mill-imwiet, hawnhekk huwa Ġesù li jerġa jieħu ħajtu lura. Dan għaliex il-Missier u l-Iben għandhom l-istess setgħa ( exousia) (10:28-30 J*iena u l-Missier ħaġa waħda*)

v.18. Il-ħidma ta' Ġesù hija effikaċi minħabba l-liberta' sħiħa tal-ubbidjenza Tiegħu. Il-kmandament hu wkoll ir-rieda tal-Missier. Turi ir-rabta ta' mħabba bejn il-Missier u l-Iben; tinvolvi il-missjoni tal-Iben; il-mewt b'ubbidjenza lejn il-Missier; tagħti l-ħajja lill-bniedem.

Jagħlaq billi jsemmi l-awtorita' jew aħjar is-setgħa tiegħu. Dak li ġej issa hija l-pasjoni, il-mewt u l-qawmien mill-imwiet. Imma dan kollu mhux ser jiġri bħal aċċident jew bħala riżultat biss tal-ħażen tal-għedewwa tiegħu. Hu frott id-deċiżjoni libera tiegħu, tal-awtorita' u s-setgħa tiegħu. Fl-aħħar mill-aħħar, dak kollu li ser jiġri huwa frott tal-ħidma u l-imħabba tal-missier. Qiegħed iseħħ il-kmand tal-Missier, qed iseħħ il-ħsieb t'Alla li jifdi u jiġbor il-bnedmin f'merħla waħda bl-għotja mingħajr kondizjonijiet ta' Ġesu, għall-imħabba tal-Missier u tal-bnedmin.

**Nixtarr u nitlob:**

1. Jien fuq min eżattament qed infassal ruħi (l-identita' tiegħi ta' “ragħaj”); min huma l-mudelli pastorali tiegħi, i.e. Bħal min nixtieq inkun?
2. Karriera jew sejħa?
3. Problema: min banda tajba ċerta ambizjoni pastorali (ħerqa, ħeġġa, ma nikkuntentax bil-ftit, noħlom bil-kbir). Mill-banda l-oħra imsejħin li naqdu, mingħajr ħafna għaġeb u b'ħafna ħidma ta' fejda.